b"\n_START_ARTICLE_\nMasia de Can Coromina (Montagut i Oix)\n_START_SECTION_\nDescripci\xc3\xb3\n_START_PARAGRAPH_\nCan Coromines \xc3\xa9s una gran casa pairal situada a poca dist\xc3\xa0ncia del poble de Montagut. \xc3\x89s de planta rectangular i t\xc3\xa9 un ampli teulat a dues aig\xc3\xbces amb els vessants vers les fa\xc3\xa7anes principals. Als baixos hi ha unes petites obertures de ventilaci\xc3\xb3 i a l'interior trobem una escala de pedra per la qual s'accedeix a la planta d'habitatge que s'organitza a partir de la sala de convit, on trobem les portes que duen cap a la cuina i les cambres. A la part superior n'hi ha unes golfes de redu\xc3\xafdes dimensions._NEWLINE_Del costat de llevant cal destacar la pres\xc3\xa8ncia d'una eixida descoberta sostinguda per quatre grans arcades de mig punt fetes de pedra poc treballada. V\xc3\xa0ries cabanes i pallisses senzilles envolten l'edifici.\n_START_SECTION_\nHist\xc3\xb2ria\n_START_PARAGRAPH_\nPossiblement Can Coromines fou bastit o ampliat durant el segle XVIII, coincidint amb una \xc3\xa8poca de bonan\xc3\xa7a per al camp catal\xc3\xa0. Durant la cent\xc3\xbaria seg\xc3\xbcent, ben segur, s'ampli\xc3\xa0 el mas pel costat de migdia."